b'\n_START_ARTICLE_\nScrib\n_START_PARAGRAPH_\n\xc3\x8enainte de apari\xc8\x9bia tiparului, un scrib era o persoan\xc4\x83 care scria de m\xc3\xa2n\xc4\x83/copia c\xc4\x83r\xc8\x9bi sau documente \xc8\x99i care ajuta localitatea s\xc4\x83-\xc8\x99i \xc8\x9bin\xc4\x83 \xc3\xaenregistr\xc4\x83rile scrise.\n_START_SECTION_\nScribi din Mesopotamia\n_START_PARAGRAPH_\nScribii din Mesopotamia (sau dubsar) reprezentau un grup privilegiat \xc8\x99i restr\xc3\xa2ns de exper\xc8\x9bi. Ei aveau sarcina de a redacta \xc8\x99i de a citi textele. \xc3\x8en vederea acestui lucru, un scrib trebuia s\xc4\x83 \xc3\xaenve\xc8\x9be ani \xc8\x99i ani la r\xc3\xa2nd sutele de semne cuneiforme, de multe ori polivalente. Scribii nu doreau s\xc4\x83 se r\xc4\x83sp\xc3\xa2ndeasc\xc4\x83 cultura \xc8\x99i s\xc4\x83-\xc8\x99i piard\xc4\x83 privilegiile, de aceea cu trecerea timpului scrierea cuneiform\xc4\x83 nu s-a simplificat, ci dimpotriv\xc4\x83, s-a complicat \xc8\x99i mai r\xc4\x83u \xc3\xaen anumite momente.\n_START_SECTION_\nScribi egipteni\n_START_PARAGRAPH_\nScribii egipteni sau sesh obi\xc8\x99nuiau s\xc4\x83 refoloseasc\xc4\x83 papirusurile, con\xc8\x99tien\xc8\x9bi de valoarea acestora. Ei \xc8\x99tergeau unele texte mai mult sau mai pu\xc8\x9bin bine, a\xc8\x99a zisele palimpseste. Cele mai multe texte care au supravie\xc8\x9buit din antichitate sunt astfel de manuscrise \xc8\x99terse \xc8\x99i rescrise. Scribul punea pe genunchi papirusul desf\xc4\x83c\xc3\xa2ndu-l din sulurile legate \xc8\x99i aranjate cu grij\xc4\x83, apoi \xc3\xae\xc8\x99i \xc3\xaenmuia penelul (o tulpin\xc4\x83 de trestie macerat\xc4\x83 la v\xc3\xa2rf) \xc3\xaentr-un mic vas cu ap\xc4\x83 pentru a dilua cerneala sau culoarea preparat\xc4\x83 din elemente naturale prin ad\xc4\x83ugarea gumei de lipit: negrul de fum era folosit pentru ob\xc8\x9binerea cernelii negre (folosit\xc4\x83 la majoritatea textelor), din ocru (oxid de fier extras din argila din Egipt) se ob\xc8\x9binea cerneal\xc4\x83 ro\xc8\x99ie (folosit\xc4\x83 la sublinierea \xc8\x99i \xc3\xaencadrarea unor p\xc4\x83r\xc8\x9bi ale textului - din latinescul ruber \xe2\x80\x9ero\xc8\x99u\xe2\x80\x9d deriv\xc4\x83 termenul modern rubric\xc4\x83). Scribul avea \xc8\x99i o p\xc3\xa2nz\xc4\x83, un cu\xc8\x9bit de r\xc4\x83zuit \xc8\x99i un instrument de renetezire a suprafe\xc8\x9bei \xc8\x99terse. Uneori aceste obiecte aveau sfori care erau ag\xc4\x83\xc8\x9bate la centur\xc4\x83._NEWLINE_Ca \xc8\x99i \xc3\xaen Mesopotamia, \xc3\xaen Egipt scribii erau privilegia\xc8\x9bi \xc8\x99i considera\xc8\x9bi superiori celor care nu \xc8\x99tiau a scrie \xc8\x99i a citi. Instruirea lor cerea ani lungi de ucenicie, costa foarte mult \xc8\x99i era disponibil\xc4\x83 fiilor familiilor \xc3\xaenst\xc4\x83rite._NEWLINE_\xc3\x8en lucrarea Satira meseriilor (de la \xc3\xaenceputul mileniului al II-lea \xc3\xae.Hr.) apar laude la adresa meseriei de scrib spre deosebire de alte meserii. Se pune o aten\xc8\x9bie deosebit\xc4\x83 acestei meserii, mai ales asupra aspectului politic: scribul era prima celul\xc4\x83 a birocra\xc8\x9biei, pe clasa scribilor se sprijinea un stat puternic centralizat a\xc8\x99a cum era Egiptul faraonic. Scribii nu erau \xc3\xaens\xc4\x83 destina\xc8\x9bi doar aparatului administrativ, ci \xc8\x99i celui al sacerdo\xc8\x9biilor \xc8\x99i al \xc3\xaen\xc8\x9belep\xc8\x9bilor, c\xc4\x83rora li se \xc3\xaencredin\xc8\x9ba transmiterea mai departe a cuno\xc8\x99tin\xc8\x9belor. Scribii formau, \xc3\xaentr-un sens mai larg, o clas\xc4\x83 de litera\xc8\x9bi ce a permis \xc3\xaenflorirea culturii de nivel \xc3\xaenalt, disciplinele literare ocup\xc3\xa2nd un loc \xc3\xaensemnat, scribii fiind considera\xc8\x9bi primii scriitori din istoria umanit\xc4\x83\xc8\x9bii.'